贈張聽聲
作者：李石
朝代：宋

paragraphs: 人言鼻聽無如龍，聽不以耳乃反聾。
未若水母本無目，隔水響應相鳴雄。
我持此理問張瞍，廢目任耳偏能聰。
忍聞此聲亦憒憒，俗囂政在羣鳴中。
枉將蟻動作牛鬭，妄遣蚊聚成雷公。
昔人樂歸瞽其職，五音六律詩人矇。
我琴三尺玉橫膝，欲廣舜孝歌時雍。
游魚舞獸解人意，此意憂樂斯民同。
瞍乎洗耳試一聽，莫似北客歌南風。